stanford-oval/wikipedia huggingface dataset:
משה ברנר

| --- | --- |
אין תמונה חופשית
 לידה:  4 במרץ 1971 (בן 53) ישראל
 עמדה:  פורוורד
 גובה:  2.02 מטר
 מספר:  5 (מכבי גבעת שמואל)
 קבוצות כשחקן
 1990–1993 1993–1997 1997–1999  1999–2000 2000–2003 2003–2004  2004–2005 2005   2005–2009 2010–2011  2015–2016  2021–2024:  מכבי חדרה מכבי ראשון לציון מכבי גבעת שמואל מ.כ חיפה מכבי גבעת שמואל מכבי גבעת שמואל/פ"ת מכבי גבעת שמואל בסנסיון (צרפת, ליגה שנייה) מכבי גבעת שמואל מכבי חדרה (ליגה ארצית) הפועל ג'ת (ליגה א') מכבי קיסריה (ליגה א')
 
משה ברנר (נולד ב-4 במרץ 1971) הוא כדורסלן עבר ישראלי.
ביוגרפיה

ברנר גדל בחדרה בשכונת בית אליעזר, והצטרף לקבוצת הבוגרים של מכבי חדרה איתה עלה לליגה הראשונה. בתום עונת 1992/1993 ירדה הקבוצה לליגה השנייה. לאחר מכן עבר למכבי ראשון לציון בה שיחק ארבע עונות, ולאחר מכן שיחק שנתיים במכבי גבעת שמואל והשיג ממוצע של 13.3 נקודות למשחק בשתי העונות. בתום עונת 1998/1999 ירדה גבעת שמואל ליגה, וברנר עבר לשחק במ.כ חיפה. לאחר עונה עלתה גבעת שמואל ליגה, וברנר שב אליה. בעונת 2002/2003 העפילה הקבוצה לגמר גביע המדינה אך הפסידה למכבי תל אביב 96-83. באותה עונה אף הגיעה לחצי גמר הפלייאוף.
בשנת 2005 עבר ברנר באמצע העונה לשחק בליגה הצרפתית השנייה, ובתום העונה בצרפת שב לגבעת שמואל. בתום עונת 2006/2007 ירדה הקבוצה ליגה. ברנר שיחק במסגרתה בליגה השנייה, ועזר לה לשוב לליגת העל. בגיל 37 היה ברנר לשחקן המבוגר ביותר בליגת העל. בעונת 2010/2011 שיחק בקבוצת נעוריו מכבי חדרה בליגה הארצית. לאחר מכן עבר להפועל ג'ת ובעונת 2015/2016 עלה עם הקבוצה לליגה הארצית. בעונת 2016/2017 שיחק בקבוצת ג'ת בליגה הארצית.
נכון לעונת 2023/24 ברנר משחק בקבוצת מכבי קיסריה מליגה א' שרון.
ביוגרפיה > קריירה בינלאומית

ברנר שיחק בנבחרת העתודה ובשנת 2003 זומן לראשונה לנבחרת ישראל. לקראת אליפות אירופה בכדורסל 2003 שהתקיימה בשוודיה השתתף במשחקי ההכנה, אך נופה לבסוף על ידי המאמן מולי קצורין ולכן הוא לא שותף בטורניר.
הוא ידוע כשחקן עם אחוזי קליעה טובים משלוש, וכשחקן השישי העולה מן הספסל. ב-17 עונות בליגה הראשונה קלע 3067 נקודות ב-390 משחקים.
הערות שוליים

↑  חוזרים לליגה: מכבי גבעת שמואל, באתר וואלה, 24 באוקטובר 2003
↑  משה ברנר ממשיך עונה נוספת בגבעת שמואל, חגי סגל באתר nrg, יוני 2008, באתר nrg
↑  מחזור שמיני בארצית – איילות משלשת, ברק חקלאי באתר ספסל, 28 בנובמבר 2010
↑  משה ברנר - IBBA, באתר איגוד הכדורסל
↑  קצורין הבטיח להזמין את ברנר וקרא למזרחי, אלי סהר באתר וואלה, 28 באוגוסט 2003
↑  המתמידים, באתר מנהלת ליגת העל בכדורסל
מרי בדהם

| --- | --- |

מרי בדהם מרצה במכללת דרום-בירמינגהאם
 לידה:  7 באוקטובר 1952 (בת 72) ברמינגהאם, ארצות הברית 
 מדינה:  ארצות הברית 
 פרופיל ב-IMDb
 
מרי בדהם (באנגלית: Mary Badham; נולדה ב-7 באוקטובר 1952) היא שחקנית קולנוע והמועמדת הצעירה ביותר לפרס אוסקר לשחקנית המשנה הטובה ביותר בגיל 10 בלבד על הופעתה בסרט "אל תיגע בזמיר".
ביוגרפיה

בדהם נולדה בעיר  ברמינגהאם שבאלבמה לקצין צבא בדימוס ולשחקנית.
פרצה לתודעה בשנת 1962 לאחר שנבחרה לתפקיד הילדה הפראית סקאוט פינץ' בעיבוד הקולנועי של רוברט מאליגן לרומן "אל תיגע בזמיר".
בדהם הייתה לשחקנית הצעירה ביותר שנבחנה לתפקיד ובגיל 10 בלבד הועמדה לפרס אוסקר לשחקנית המשנה הטובה ביותר ללא ניסיון משחק קודם והייתה לצעירה ביותר המועמדת לפרס עד לשחקנית טייטום אוניל.
את הפרס הפסידה בדהם לפטי דיוק שזכתה באוסקר בגיל 16 בלבד.
לאחר מכן התפרסמה בדהם בפרק האחרון של סדרת הטלוויזיה "אזור הדמדומים" בתפקיד הילדה ספורט שרווד.
אף על פי שהצליחה כבר לפרוץ בהוליווד בגיל צעיר לא פיתחה לעצמה קריית משחק והופיעה למעשה רק בשנת 1966 בסרטו של סידני פולאק "בית זה עומד להיהרס" בתפקיד הילדה הפרועה ווילי סטאר. בשנת 2005 חזרה בדהם מפרישה להופעה קטנה בדרמה העצמאית "אחת משלנו".
בדהם היא אחותו הצעירה של במאי המצליח של "שיגעון המוזיקה", "משחקי מלחמה" ו"רעם כחול" ג'ון בדהם.
בדהם עובדת כרסטורית אומנות.
נבחרת חוף השנהב בכדורגל נשים

נבחרת חוף השנהב בכדורגל נשים מייצגת את חוף השנהב בתחרויות כדורגל נשים בינלאומיות ומנוהלת על ידי התאחדות הכדורגל של חוף השנהב.
משחקה הראשון של הנבחרת התקיים ב-1988 במסגרת טורניר ההכנה של פיפ"א לקראת גביע העולם 1991. בטורניר זה הייתה חוף השנהב הנציגה היחידה של יבשת אפריקה, אך הודחה כבר בשלב הבתים לאחר שהפסידה בכל שלושת משחקיה.
ב-2012, העפילה הנבחרת בפעם הראשונה בתולדותיה לאליפות אפריקה. שנתיים לאחר מכן, היא השתתפה בפעם השנייה ברציפות באליפות, והצליחה להפתיע רבים לאחר שניצחה את דרום אפריקה, וסיימה במקום השלישי באליפות. הדירוג שלה בסוף הטורניר הבטיח לה השתתפות בגביע העולם שנערך ב-2015 בקנדה.
בשלב הבתים של גביע העולם, שובצה חוף השנהב עם גרמניה, נורווגיה ותאילנד. כבר במשחקה הראשון בטורניר, היא הובסה 10-0 על ידי גרמניה ולאחר מכן הפסידה גם לתאילנד ונורווגיה. היא סיימה את הקמפיין עם 3 שערי זכות ו-16 שערי חובה.
הדירוג הנוכחי של נבחרת חוף השנהב  ברשימת הדירוג של פיפ"א, הוא המקום ה-71 בעולם, נכון ל-16 באוגוסט 2024, ללא שינוי לעומת ניקוד קודם. דירוג השיא 59 נמדד לראשונה במרץ 2017, והדירוג הכי נמוך 136 נמדד לראשונה בנובמבר 2011.
כל גביעי העולם

1991 עד 1999 - לא נכנסה
2003 עד 2011 - לא העפילה
2015 - שלב הבתים
כל אליפויות אפריקה

1991 עד 2000 - לא נכנסה
2002 - לא העפילה
2004 - לא נכנסה
2006 עד 2010 - לא העפילה
2012 - שלב הבתים
2014 -  מקום שלישי
הערות שוליים

↑  דירוג לנבחרות לאומיות נשים באתר פיפ"א
1 2  החל מספטמבר 2006 - אז החל דירוג פיפ"א לנבחרת זו
מערכת טיפוסים

בשפות תכנות, מערכת טיפוסים (או מנגנון הטיפוסים) של שפה הוא אוסף הכללים התחביריים המסווגים משתנים או ביטויים, לפי הערכים אותם הם יכולים לקבל. מערכת טיפוסים מתאימה טיפוס לכל ביטוי או ערך. מערכת הטיפוסים מאפשרת לוודא את היעדרן של התנהגויות שגויות מסוימות בתוכנית, כגון ביצוע של פעולה מסוימת על ערכים שאינם שייכים לקבוצה עליה היא הוגדרה, וכן היא מאפשרת סוגים שונים של אופטימיזציות.
למשל, בשפות תכנות רבות פעולת הכפל תקפה רק לטיפוסים מספריים. כך שאם מתבצע כפל בין משתנים מטיפוס מערך, זה מצביע על שגיאה כלשהי של המתכנת.
ישנן שפות נטולות טיפוסים, כמו רוב שפות הסף, Forth, BCPL ו-Pawn. פרולוג היא דוגמה נוספת ובולטת לשפה חסרת מערכת טיפוסים.
זמן הבדיקה > טיפוסיות סטטית

בשפות בעלות טיפוסיות סטטית לכל משתנה ולכל ערך יש טיפוס. כל משתנה מטיפוס מסוים יכול להכיל רק ערכים מאותו טיפוס (או מתת-טיפוס שלו) וכל הטיפוסים נבדקים בזמן הידור. כך המהדר יכול להתריע במקרה של שגיאות. בשפות כאלה, עצם העובדה שתוכנית עברה הידור מעיד שלא קיימות בה שגיאות מסוגים מסוימים. למשל, תוכנית בשפת ג'אווה שעברה הידור לא כוללת פעולת כפל בין משתנה מטיפוס נקודה צפה לבין מחרוזת. זהו כלי יעיל מאוד בהנדסת תכנה, בעיקר עבור מערכות תכנה גדולות או קריטיות.
זמן הבדיקה > טיפוסיות סטטית > הסקת טיפוסים

ישנן שפות בעלות טיפוסיות סטטית המאפשרות למתכנת שלא להצהיר על הטיפוס של המשתנה, והמהדר יודע לגלות זאת בעצמו על סמך הביטויים בהם הוא משתתף. למשל בהצהרה כגון: ;var x = 5, ניתן להבין שהמשתנה x הוא מטיפוס מספר שלם, או מטיפוס כלשהו שניתן להמיר אליו במובלע (ביצוע coercion) מספרים שלמים. ישנן דרכים נוספות לגלות זאת, בהן בדיקה אילו אופרטורים מופעלים על המשתנה, או לאילו פונקציות הוא מועבר כפרמטר.
תכונה זו, הנקראת הסקת טיפוסים (Type Inference) מאפשרת למתכנת להימנע מלהגדיר את הטיפוס שבו הוא עוסק, ואפילו לא לדעת אותו (דבר שעשוי לקרות למשל בעת שימוש ב־Template Metaprogramming ב־++C). יתרון נוסף של תכונה זו הוא הקלות שבה ניתן לכתוב פונקציות פולימורפיות בדרך זו.
השפה הראשונה שניצלה תכונה זאת במלואה היא שפת ML, ובדרך כלל תכונה זו מאפיינת שפות תכנות התומכות בתכנות פונקציונלי. בין השפות המאפשרות זאת ניתן למנות גם את #C (באמצעות המילה השמורה var), ‏++C החל מתקן C++11 (באמצעות המילה השמורה auto), ‏Haskell,‏ Perl החל מגרסה 6, Visual Basic החל מגרסה 9.0, ושפת D.
האלגוריתם הראשון שהוצע לביצוע בדיקה זאת, והעיקרי שנמצא בשימוש עד היום, נוצר מלכתחילה על ידי האסקל קרי ורוברט פייס בשנת 1958 במסגרת פיתוח תחשיב הלמבדא. רוג'ר הינדלי הרחיב אותו בשנת 1969, והוכיח שהוא מגלה תמיד את הטיפוס הכללי ביותר המתאים. בשנת 1978, בנפרד מעבודתו של הינדלי, הציע רובין מילנר אלגוריתם שקול וקרא לו "אלגוריתם W". בשנת 1982 הוכיח לואיס דאמאס את שלמות האלגוריתם והרחיב אותו על מנת לתמוך בהתייחסות פולימורפית. על אף עבודתו של דאמאס, ‏האלגוריתם נקרא "האלגוריתם של הינדלי-מילנר".
זמן הבדיקה > טיפוסיות דינמית

טיפוסיות דינמית משמעה שהטיפוס מוגדר בזמן ריצה, ורק אז מתבצעות הבדיקות המתאימות לוודא שלא התרחשו שגיאות. בטיפוסיות דינמית, למשתנים אין טיפוס (או: כולם בעלי טיפוס יחיד), ורק לערכים מוגדר טיפוס. בזמן ההידור לא נבדק שום מידע לגבי נכונות הטיפוסים השייכים לביטויים, כיוון שאין כל מידע כזה למעשה. תקינות של טיפוסים בביטוי נבדקת רק במהלך חישוב הביטוי עצמו, תוך כדי ריצת התוכנית. תכונה זאת מקלה על הכנסת שגיאות, וגורמת לגילוי שלהן להתרחש מאוחר למדי, אם בכלל. מצד שני, קל יותר לכתוב תוכניות פשוטות בשפות כאלה, וזמן הכתיבה קצר בהרבה.
זמן הבדיקה > טיפוסיות ברווז

בטיפוסיות ברווז (Duck Typing - קיבלה את שמה מ"מבחן הברווז": "אם זה נראה כמו ברווז, שוחה כמו ברווז ומגעגע כמו ברווז, כנראה שזה ברווז") הטיפוס של ערכים לא נבדק כלל. כל פעולה יכולה להתבצע על כל ערך שהפעולה הספציפית מוגדרת עליו. טכניקה זאת מיושמת בעיקר עבור טיפוסיות דינמית.
טיפוסיות ברווז משמשת לרוב בשפות מפורשות מונחות-עצמים. במקרה כזה כל קריאה למתודה של אובייקט בודקת בזמן הקריאה דבר אחד: האם יש לאובייקט המדובר מתודה בשם הזה. אין כל דרישה אחרת על המחלקה אליה שייך האובייקט. לדוגמה, בפייתון הפונקציה len בודקת אורך של רשימות, מחרוזות, וכן כל טיפוס נתונים של איטרטור או פונקציה מחוללת. אבל הפונקציה לא דורשת שהפרמטר שלה יהיה מטיפוס כזה או אחר. כל מה שהיא דורשת היא שתהיה לו מתודה __len__ המקבלת ארגומנט יחיד. כך ניתן להגדיר מחלקה length17, שעבור אובייקטים השייכים לה "האורך שלהם" יהיה תמיד 17:
class length17:
     def __len__(self):
         return 17
 

 x=[1,2]
 print(len(x)) # prints 2
 x=length17()
 print(len(x)) #prints 17
כך הטיפוס של הפרמטר לפונקציה len הוא "אובייקט שעבורו מוגדרת המתודה __len__ כנדרש". טיפוסיות דינמית משיגה פולימורפיזם פרמטרי מקסימלי. יש לשים לב, עם זאת, שהנחת היסוד היא שמתודות בעלות שם זהה מתנהגות בצורה דומה. אובייקט עשוי לכלול מתודה בעלת שם מתאים בדרך מקרה, כאשר המימוש שלו מבצע פעולה שונה לחלוטין מזו המצופה בפונקציה. שגיאות מסוג זה הן נדירות, אך קשות מאוד לאיתור.
דוגמה להתנהגות המזכירה טיפוסיות ברווז אך איננה דינמית אלא סטטית היא תכנות גנרי בשפת ++C. ניתן ליצור מחלקה בעזרת טיפוס מסוים כפרמטר, כל עוד כל המתודות שבשימוש לגבי הטיפוס הזה באמת שייכות אליו. זאת אף אם קיימות מתודות (שהן בעצמן template) המבצעות פעולות שאינן תקינות לגבי הטיפוס - כל עוד לא משתמשים בהן בפועל. הבדיקה הזאת מתרחשת בזמן הידור.
טיפוסיות חזקה

מערכת טיפוסים נחשבת "חזקה" אם היא איננה מאפשרת ביצוע פעולה מסוג מסוים על משתנה (או ביטוי) מטיפוס שונה (או שאיננו תואם). אם ננסה להעלות מחרוזת בחזקה, שפת תכנות בעלת טיפוסיות חזקה לא תאפשר לפעולה להתרחש.
לעומתה, בשפה בעלת טיפוסיות חלשה פעולה כזאת תתבצע, והמערכת תמיר את המשתנים לטיפוס מסוג מתאים באופן אוטומטי - אם על ידי תרגום הסיביות המייצגות את המשתנה, או על ידי המרות אוטומטיות וכדומה.
שגיאת סוג

שגיאת סוג היא שגיאה שנזרקת כאשר פעולה מסוימת מקבלת סוג של מידע או אובייקט שהיא לא ציפתה לו. כך למשל, תקרה שגיאה אם פונקציה מסוימת מקבלת שני מספרים שלמים כפרמטרים ומחלקת אותם, וכאשר מתכנת קרא לפונקציה זו, הוא נתן לה באחד הפרמטרים מחרוזת במקום מספר.
טיפוסיות בטוחה

טיפוסיות בטוחה משמעה שלא ניתן - או קשה - להמיר בין טיפוסים. למשל, בשפת ++C העברה של מצביע כפרמטר לפונקציה המבקשת מספר שלם תגרור הודעת שגיאה, ולכן הטיפוסיות ב++C נחשבת בטוחה יותר מזו של שפת C, בה המהדר מבצע המרה אוטומטית של המצביע לערכו המספרי (הכתובת השמורה בו, בדרך כלל), ולכל היותר ייתן אזהרה בנוגע לכך. עם זאת, גם בשפת ++C ניתן להמיר באופן מפורש בין הטיפוסים, ואין למהדר דרך לדעת האם המרה זו היא תקינה או לא. לעומת זאת, בשפת Java גם המרה מפורשת עוברת בדיקה (של המכונה הווירטואלית), ותיזרק חריגה במקרה של שגיאה בהמרה - כלומר, מערכת הטיפוסים של Java בטוחה יותר מזו של שפת ++C. בדיקה כזאת בזמן ריצה גוררת בהכרח פגיעה ביעילות התוכנית. זו הסיבה שהמפתח של ++C, שמתוכננת ליעילות מקסימלית, ויתר על המנגנון הזה, לעומת מתכנני ג'אווה שמעדיפה בטיחות על פני יעילות.
השוואה בין שפות

להלן טבלת השוואה בין שפות. ההשוואה היא חלקית בלבד, ויש לזכור שהחלוקה איננה תמיד חד משמעית.
| סיווג | חזקה | חלשה |
| --- | --- | --- |
| סטטית | ++C  #F  Java  פסקל  #C | C |
| דינמית | פייתון  clojure Ruby  Smalltalk Prolog | Perl VB PHP  JavaScript |
הערות שוליים

↑  על פי John C. Mitchell, Concepts in Programming Languages
↑  החל מגרסה 4.0 #C מאפשרת להצהיר על טיפוס שהוא דינמי.
מפקד האס אס והמשטרה

מפקד האס אס והמשטרה (בגרמנית: SS- und Polizeiführer) היה התואר שניתן לקצינים נאצים בכירים שפיקדו על יחידות גדולות של האס אס, של הגסטפו או של כוחות משטרה אחרים בגרמניה הנאצית ובשטחים הכבושים על ידה.
נושאי התואר נחלקו לשלוש דרגות שונות:
קצין אס אס ומשטרה (בגרמנית: SS- und Polizeiführer, ובקיצור SSPF).
מפקד האס אס והמשטרה (בגרמנית: Höhere SS- und Polizeiführer, ובקיצור HSSPF או HSS-PF).
המפקד העליון של האס אס והמשטרה (בגרמנית: Höchste SS- und Polizeiführer, ובקיצור HöSSPF).
היסטוריה

קציני האס אס והמשטרה הראשונים מונו בשנת 1937 מתוך קצינים מכהנים בתפקידי ס"ס אובראבשניט פיהרר (SS-Oberabschnitt Führer; מפקדי מחוזות בפיקוד המרכזי של האס אס). התכלית לשמה נוצר תפקיד זה הייתה שקציני האס אס והמשטרה יהוו סמכות פיקודית ישירה לכל יחידת משטרה ולכל יחידת אס אס הקיימת באזור גאוגרפי נתון, ושתהיה כפופה אך ורק להיינריך הימלר ולאדולף היטלר.
בתוך גבולות הרייך, לרוב היה הס"ס אובראבשניט פיהרר של המחוז משמש גם כמפקד האס אס והמשטרה. מחוץ לגבולות הרייך לא היה קיים התפקיד של ס"ס אובראבשניט פיהרר, ומפקדי האס אס והמשטרה נתמנו לתפקיד זה בלבד. לראשי האס אס והמשטרה שמחוץ לרייך ניתנו הקצאות נוספות, "קציני אס אס ומשטרה" (SS- und Polizeiführer) הכפופים להם, על מנת שיסייעו להם.
בנוסף, היו 2 קצינים שנשאו את התואר "מפקד עליון של האס אס והמשטרה" (Höchste SS und Polizeiführer). הראשון היה ס"ס אוברגרופנפיהרר קרל וולף, "המפקד העליון של האס אס והמשטרה באיטליה" (ספטמבר 1943 – מאי 1945); והשני היה ס"ס אוברגרופנפיהרר הנס-אדולף פריצמן, "המפקד העליון של האס אס והמשטרה באוקראינה" (אוקטובר 1943 – ספטמבר 1944).
מפקדי האס אס והמשטרה פיקדו ישירות על מטה בו היו נציגים מרוב הענפים של האס אס, בהם משטרת הסדר (אורפ"ו), הגסטפו, יחידות גולגולת המת, האס דה ויחידות מסוימות של הואפן אס אס.
ההיסטוריון מארק ירגר תיאר אותם כך:
מפקדי האס אס והמשטרה והכפופים להם, קציני האס אס והמשטרה, היו בעלי המשרות העוצמתיים (ומטילי האימה) ביותר שנוצרו על ידי הימלר.
פשעי מלחמה

אחד מהתפקידים הידועים ביותר לשמצה אותו מילאו מפקדי האס אס והמשטרה, הוא הפיקוד והפיקוח על האיינזצגרופן השונים שפעלו בתחום שליטתם. משמעות הדברים היא שהם היו מעורבים בנתינת פקודות להוצאתם להורג של עשרות אלפי אנשים, ולקראת סיום מלחמת העולם השנייה, כמעט כל מפקד אס אס ומשטרה שפעל בפולין ובברית המועצות היה אחראי על פשעי מלחמה. רבים ממפקדי אס אס והמשטרה שהיו מעורבים בפשעי מלחמה העדיפו להתאבד על פני נפילה בשבי.
בנוסף, מפקדי האס אס והמשטרה פיקחו על הגטאות בפולין והיו אחראים על ארגון המשלוחים למחנות ההשמדה, בעזרתו האדמיניסטרטיבית של ה-RSHA. כמו כן הם פיקדו ישירות על כוחות המשטרה והאס דה שהוצבו בגטאות לשם שמירת הסדר.
בשנים 1944-1945, רבים ממפקדי האס אס והמשטרה מונו על ידי הימלר ל"גנרלים של הואפן אס אס", ככל הנראה על מנת ליתן להם הגנה תחת עקרונות הלחימה של אמנת האג (1907).
מפקדי אס אס ומשטרה נודעים > מפקד עליון של האס אס והמשטרה

קרל וולף - איטליה.
הנס-אדולף פריצמן - אוקראינה.
מפקדי אס אס ומשטרה נודעים > מפקד האס אס והמשטרה

הרמן בהרנדס - סרביה ומונטנגרו.
קרל אוברג - צרפת.
ארנסט קלטנברונר - דנובה.
קרל הרמן פרנק - הפרוטקטורט של בוהמיה ומוראביה.
פרידריך יקלן - צפון רוסיה.
ריכרד הילדברנדט - הים השחור.
ארווין ריזנר - אוסטריה.
אודילו גלובוצניק - האזור המבצעי החוף האדריאטי.
הנס אלבין ראוטר - הולנד.
אריך פון דם באך-צלבסקי - מרכז רוסיה.
וילהלם רדיס - נורווגיה.
גינתר פאנק - דנמרק.
יירגן שטרופ - יוון.
פרידריך וילהלם קריגר, ואחריו וילהלם קופה - גנרלגוברנמן.
קרל פון אברשטיין - מינכן.
מפקדי אס אס ומשטרה נודעים > קצין אס אס ומשטרה

יוליאן שרנר - קרקוב.
לקריאה נוספת

Ruth Bettina Birn: Die Höheren SS- und Polizeiführer. Himmlers Vertreter im Reich und den besetzten Gebieten. Düsseldorf: Droste 1986, ISBN 3-7700-0710-7
Hans Buchheim: Die SS - das Herrschaftsinstrument in Hans Buchheim, Martin Broszat, Hans-Adolf Jacobsen, Helmut Krausnick: Anatomie des SS-Staates, München 1967, ISBN 3-423-02915-3
Hans Buchheim: Die Höheren SS- und Polizeiführer, Vierteljahrshefte für Zeitgeschichte, Heft 4, 1963 (PDF)
Joseph Wulf: Das Dritte Reich und seine Vollstrecker. München: Saur 1978, ISBN 3-598-04603-0, S. 232
Kurt Mehner (Hrsg.): Die Waffen-SS und Polizei 1939-1945. Reihe Führung und Truppe, Band 3, 389 S., Norderstedt: K. Patzwall 1995, ISBN 3-931533-02-6
הערות שוליים

1 2  Yerger, Mark C. (1997). Allgemeine-SS: The Commands, Units, and Leaders of the General SS. Atglen, PA: Schiffer Publishing. p 22.
↑  Yerger, p. 22, 52
↑  Robert J. Hanyok, CENTER FOR CRYPTOLOGIC HISTORY NATIONAL SECURITY AGENCY (2005, Second Edition). "Eavesdropping on Hell: Historical Guide to Western Communications Intelligence and the Holocaust, 1939-1945". National Security Agency, United States Government. Retrieved 2011 03 20. UNITED STATES CRYPTOLOGIC HISTORY, Series IV, Volume 9 The message is on page 52 "Decrypt of Police message [National Archives and Records Administration] (NARA), RG 457, HCC, Box 1386)"
↑  Yerger, p. 22-25
↑  Hanyok, NSA, eavesdropping.pdf, Page 61, "German Police Decrypts, ZIP/G.P.D.353/14.9.41. Decrypt No.1 is from the Senior Commander of the SS and Police in Southern Russia to Heinrich Himmler, the Chiefs of the Order and Secret Police and the Himmler’s staff. (Source: [National Archives and Records Administration] (NARA), RG 457, Box 1386)"
↑  Yerger, p. 26
טלגרמה מפוענחת שנשלחה על ידי "HSSPF Russland Mitte" (מפקד האס אס והמשטרה במרכז רוסיה) בשנת 1942, ובה הוא מדווח על חיסול של כפר בבלארוס (מתוך דו"ח של ה-NSA).
פענוח נוסף של טלגרמה שנשלחה על ידי "HSSPF Russland Sud" (מפקד האס אס והמשטרה בדרום רוסיה), ובה הוא מדווח על הוצאתם להורג של 1,548 יהודים (מתוך דו"ח של ה-NSA).
מרי בל

| --- | --- |

 לידה:  25 במאי 1957 (בת 67) קורברידג', הממלכה המאוחדת 
 שם לידה:  Mary Flora Bell 
 מדינה:  הממלכה המאוחדת 
 
מרי פלורה בל (באנגלית: Mary Flora Bell; נולדה ב-26 במאי 1957) היא בריטית אשר בילדותה רצחה שני פעוטות קטנים ממנה. בל ביצעה את הרצח הראשון שלה יום אחד לפני יום הולדתה ה-11.
בל הורשעה בהריגה ביחס לשני מקרי הרצח בדצמבר 1968. משפטה נערך כשהייתה בת 11, והיא נשפטה על המעשים שביצעה כמי שנושאת אחריות מופחתת. שותפתה לפחות באחד מהרציחות, נורמה ג'ויס בל (באנגלית: Norma Joyce Bell; ללא קשר משפחתי בין השתיים) זוכתה מכל האישומים נגדה. מרי פלורה בל היא הרוצחת הצעירה ביותר בבריטניה, ואובחנה עם הפרעת אישיות פסיכותית לפני משפטה.
בל שוחררה ממאסר ב-1980 בגיל 23, וכיום חיה כאדם חופשי בבריטניה, כאמא לבת וכסבתא לנכדה. צו בית משפט שתקף לכל החיים העניק לה אנונימיות, ומאז אף הורחב כדי להגן על זהות בתה ונכדתה. מאז היא חיה תחת סדרה של שמות בדויים.
הערות שוליים

1 2  "1968: Mary Bell found guilty of double killing" (באנגלית בריטית). 1968-12-17. נבדק ב-2024-06-22.
↑  The Mary Bell affair: after the mob | Comment | The Observer, www.theguardian.com
↑  Catalogue description; Mary BELL and Norma BELL: murder of Brian HOWE (age 3) on 31 July 1968 at Newcastle upon..., 1968-1971. (בenglish)
↑  Tue, 07 Sep, 2010 - 16:17, Britain's youngest female double murderer jailed, Irish Examiner, ‏2010-09-07 (באנגלית)
↑  "'Youngest' female double murderer jailed". BBC News (באנגלית בריטית). 2010-09-07. נבדק ב-2024-06-22.
↑  Mary Bell killings 50 years on: Victim's sister tells how Bell stole her childhood - Chronicle Live, www.chroniclelive.co.uk
↑  Wilson, Jamie (2002-09-09). "Child killer Mary Bell to seek permanent order hiding identity". The Guardian (באנגלית בריטית). ISSN 0261-3077. נבדק ב-2024-06-22.
| --- | --- |
בקרת זהויות :  NLI: 987007424326205171  PLWABN: 9810805850705606  BnF: cb12341638c (data)  GND: 118508601  ISNI: 0000 0004 3076 5987  LCCN: n79112194  NTA: 174399227  SUDOC: 032374399  VIAF: 37707551   WorldCat (עם VIAF): 37707551 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מרי בל".
מפקד האוכלוסין ברוסיה (2021)

סמל מפקד האוכלוסין הכל-רוסי 2021.
לוגו שירות הסטטיסטיקה הפדרלי העורך את המפקד
מפקד אוכלוסין 2021 של הפדרציה הרוסית (רשמית "מפקד האוכלוסין הכל-רוסי 2021", ברוסית: Всероссийская перепись населения 2021) הוא אירוע שנערך ברחבי הפדרציה הרוסית על פי מתודולוגיה סטטיסטית מאוחדת של המדינה על מנת לקבל מידע דמוגרפי, כלכלי וחברתי כללי והוא מרשם האוכלוסין השלישי בתולדות המדינה מאז התפרקות ברית המועצות.
במקור, השלב המרכזי של המפקד תוכנן להתקיים בין 1 באוקטובר עד 31 באוקטובר 2020. יתרה מזאת, בשטחים מרוחקים ובלתי נגישים הוגדלה תקופת המפקד מ-1 באפריל ל-20 בדצמבר 2020. ההכנות למפקד החלו בשנת 2017 עם אימוץ הוראת ממשלת הפדרציה הרוסית "אודות ניהול מפקד האוכלוסין הכל-רוסי 2020". לדברי ראש השירות הפדרלי לסטטיסטיקה ממלכתית, פאבל מלקוב, העלות המשוערת של קיום מפקד אוכלוסין בשנת 2020 היא כ-33 מיליארד רובל רוסי. המוטו של מפקד האוכלוסין היה "יוצרים את העתיד!". עם זאת, בשל התפרצות נגיף הקורונה ברוסיה, בשירות הפדרלי לסטטיסטיקה החליטו לדחות את עריכת המפקד בשנה והוא נערך מאוקטובר 2020 עד יוני 2021. השלב העיקרי שלו החל ב-15 באוקטובר 2021.
לראשונה בהיסטוריה, המפקד נערך אונליין: תושבי רוסיה שרוצים בכך, עונים על שאלות המפקד באמצעות פורטל השירותים הציבוריים של הפדרציה הרוסית.
אופן עריכת המפקד

כחלק מהמפקד, ישמשו שיטות איסוף נתונים, אשר בשנת 2018 נבדקו במהלך מפקד ניסויי של האוכלוסייה והם כוללים את הפורמטים הבאים:
מילוי עצמי של הטופס בפורטל השירותים הציבוריים של הפדרציה הרוסית מכל מכשיר טלפון נייד או מחשב;
בלי לצאת מהבית בעזרת רישום. הרושמים השתמשו בטאבלטים על בסיס מערכת ההפעלה אורורה (גרסה בשפה הרוסית של Sailfish OS). לצורך המפקד מתוכננת רכישת כ-360,000 טאבלטים;
באופן עצמאי במסוף נייח של המפקד, שיכול להיות ממוקם הן במרכז העיר והן בתשתיות עירוניות (למשל, בבתי ספר).
שלבי מפקד האוכלוסין הכללי ברוסיה > מפקד ניסויי 2018

מפקד ניסויי נערך בין 1 באוקטובר ועד 31 באוקטובר 2018. המטרה העיקרית של מפקד זה הייתה לפתח ולבחון את הסוגיות המתודולוגיות, הארגוניות והטכנולוגיות שנוגעות לעריכת מפקד אוכלוסין בעידן הרשתות החברתיות בעשור השני של המאה העשרים ואחת, זאת תוך התחשבות בשימוש בשיטות חדשות לאיסוף מידע על האוכלוסייה בצורה אלקטרונית. המפקד הניסויי התחלק לשלושה שלבים: 1-10 באוקטובר - מפקד מקוון; 16-27 באוקטובר - נציגים שעברו מבית לבית בדירות מגורים ומקומות עבודה ואספו נתונים; 27-31 באוקטובר - סבב בקרה.
לצורך עריכת מפקד זה הוקצו 10 טריטוריות שכללו אוכלוסייה בת 550 אלף איש. שטחים אלה כללו את:
אזור אלברוס ברפובליקה הקברדינו-בלקרית ;
המחוז העירוני של חנגלאסקי אולוס ברפובליקת סאחה (יקוטיה);
האזור האלאוטי בחבל קמצ'טקה;
המחוז עירוני של מינוסינסק במחוז קרסנויארסק;
אזורי ניז'נאודינסק וקטנגה במחוז אירקוטסק;
וליקי נובגורוד;
היישוב העירוני יוז'נו-קורילסק והמחוז עירוני קורילסקי דרום במחוז סחלין;
מחוז סוויגלוב המחוז האדמיניסטרטיבי הצפון-מערבי של מוסקבה ;
המחוז העירוני קניאשובו בסנקט פטרבורג.
שטחים אלה מדגימים באופן מלא את תנאי המפקד השונים: תנאי הסביבה העירונית, אזורים מרוחקים ובלתי נגישים. בממוצע, ישנם כ-440 איש לכל רשמי המפקד.
כחלק מהמפקד הניסויי, נבחן לראשונה המנגנון לאיסוף צורות של שאלוני מפקד באמצעות פורטל השירותים הציבוריים. משתמשים מכל רחבי רוסיה שיש להם חשבון מאומת בפורטל הממשלתי יכלו לבדוק את עבודת השירות המיוחד תוך "השתתפות במפקד" מה-1 עד 10 באוקטובר 2018.
בנוסף למפקד באמצעות פורטל שירות המדינה, לראשונה בתולדות רוסיה, היה מעורב במפקד גם שירות הדואר הלאומי, דואר רוסיה. הארגון השתתף במפקד בארבעה שטחים: במחוז המינהלי של סיבילובו, מוסקבה, אולוס חנגלססקי ביקוטיה, בוליקי נובגורוד, כמו גם במחוז העירוני ניז'נודינסק באירקוטסק. מתכונת ההשתתפות כללה הן את עבודתם של עובדי שדה של הדואר הרוסי כנושאי טופסי המפקד והן את השימוש בסניפי הדואר הרוסים כמסופים נייחים לעריכת המפקד. לכן, בין 16 באוקטובר ל-27 באוקטובר, עובדי שירות הדואר רוסי בתלבושות מיוחדות הסתובבו בבתי מגורים, ראיינו תושבים ומילאו טופסי מפקד.
על פי תוצאות מפקד האוכלוסין הניסויי, למעלה מ-460,000 משקי בית, יותר מ-1.2 מיליון תושבים רוסים, סופרו בצורה אלקטרונית. כתוצאה מסבב מדלת דלת, נרשם כי בשטחי המפקד הניסויי מתגוררים יותר אנשים מאשר נרשמו ברשויות המקומיות.
שלבי מפקד האוכלוסין הכללי ברוסיה > עדכון קרן הכתובות

באוגוסט 2019, לקראת מפקד 2020, החלו העבודות בעדכון קרן הכתובות - פקידי רישום בערים וביישובים כפריים עוקפים רחובות ועדכנו רשימות כתובות. על סמך עבודתם של פקידי הרישום, ייקבע המספר המדויק של הבתים בכל עיר ומיקומם. בהמשך, מומחי השירות הפדרלי לסטטיסטיקה יבצעו חלוקה לאזורים ויגבשו דרכי ספירה ומפקד על מפת רוסיה.
כך למשל, בזכות פקידי הרישום, במחוז רוזסקי תועד לראשונה הכפר יז'יקובו; באודמורטיה התגלו 2 כפרים חדשים: רודניקי וקורטקובו; באזור קלוגה נרשמו יותר מ-35,000 כתובות חדשות.
שלבי מפקד האוכלוסין הכללי ברוסיה > מפקד באזורים לא נגישים

מפקד באזורים מרוחקים יתקיים על פי לוח זמנים נפרד. זה נובע מתנאי אקלים: ברוב המקרים, בחורף, הדרך ליישובים הנמצאים באזורים אלה קשה או רצופה בסיכון לחייהם ובריאותם של פקידי הרישום. האזור הקדום ביותר שהשתתף במפקד הוא צ'וקוטקה - ביקוריהם הראשונים של פקידי הרישום תוכנן לאפריל 2020. בסך הכל תוכנן לערוך תא המפקד באזורים שקשה להגיע אליהם עד 20 בדצמבר 2020. ברם בעקבות מגפת הקורונה, תאריך זה נדחה למועד מאוחר.